Zachej.sk

© AVE MARIA PRESS, 2023

P. O. BOX 428, Notre Dame

Indiana 46556, USA

© 2023 by Michael White and Tom Corcoran

Z amerického originálu Messages of Perseverance for Lent 2024

Vydal © Zachej.sk, 2024

Preklad © Martin Matis

Grafika © Bookwork.sk

Jazyková korektúra: Adriana Reguliová

Pôvodnému americkému vydaniu bol udelený

Nihil obstat: Reverend Monsignor Michael Heintz, PhD, Censor Librorum

Imprimatur: Most Reverend Kevin C. Rhoades, Bishop of Fort Wayne-South Bend vo Fort Wayne, Indiana, 20. februára 2023

Biblické citáty sú uvedené podľa oficiálneho katolíckeho prekladu Svätého písma (SSV, 2016).

ISBN 978-80-8211-670-3 ePub

Všetky práva vyhradené. Žiadna časť tejto publikácie sa nesmie reprodukovať v akejkoľvek podobe alebo akýmkoľvek spôsobom (elektronicky, mechanicky, fotokópiami alebo iným spôsobom)
bez súhlasu vlastníka autorských práv.

Stačia tri minúty
modlitby denne,
aby ste zmenili
svoj život k lepšiemu!

V Posolstvách vytrvalosti na Pôstne obdobie ponúkajú otcovia Michael White a Tom Corcoran každodennú praktickú múdrosť, aby ste vydržali na svojej ceste viery. Pomôžu vám rozvíjať odvahu a vytrvalosť potrebnú na prekonávanie skúšok a pokušení. Dokonca aj uprostred ťažkostí vás povzbudia, aby ste rástli vo viere a spoliehali sa na Božiu silu, keď vytrvalo napredujete k veľkonočnej radosti.

Úvod

Jedným z najväčších privilégií v rámci našej práce v domovskej farnosti Kostola Narodenia Pána bola stavba svätyne na jeseň 2017. Po rokoch rastu nášho spoločenstva už pôvodná budova nestačila a potrebovali sme novú. Oslava jej otvorenia nasledovala po nespočetných stretnutiach, ktoré sme v dlhom časovom období absolvovali s architektmi, dodávateľmi, predstaviteľmi arcidiecézy, okresnými úradníkmi, poradcami pre získavanie finančných prostriedkov a liturgickými poradcami, a to všetko s cieľom vypracovať plán a získať mnohé potrebné povolenia. Potom sme strávili veľa hodín tým, že sme objasňovali naše posolstvo, stretali sa s darcami a predstavovali sme projekty našej komunite.

Počas projektu bolo zábavné predstavovať si, aké by to bolo, keby sme luskli prstami a budova by sa stala skutočnosťou. Spätne však oceňujeme tento boj a nevymenili by sme ho za nič na svete. To, že sme museli vytrvať niekoľko rokov, hlboko do noci viesť rozhovory, ktoré sa nám často zdali mätúce a skľučujúce, riešiť konflikty a prekonávať prekážky, budovať vzťahy, do ktorých by sme inak nikdy nevstúpili, a vidieť, ako Boh zasahuje v správnom čase, patrilo k najlepším skúsenostiam nášho života.

Vytrvalé prekonávanie výziev nám môže poskytnúť ponaučenia, ktoré sa jednoducho iným spôsobom získať nedajú.

Určite aj vy by ste mohli rozprávať svoje vlastné príbehy, počas ktorých ste vytrvali v istých obdobiach života, aby ste dosiahli nejaký cieľ alebo naplnili sen. A rovnako ako my, aj vy ste sa pravdepodobne niekedy chceli vzdať. Možno to bolo ukončenie vysokej školy či postgraduálneho štúdia. Alebo náročné obdobie vášho manželstva. Azda to bol pracovný projekt, ktorý ste napokon dotiahli do konca. Prípadne ste rozbehli nový podnik a chceli ste skončiť, ale vytrvali ste a veci sa obrátili na dobré.

Väčšina z nás si vie spomenúť na chvíľu, keď sme vytrvali v nejakej výzve, a dnes sme radi, že sme ju zvládli, a to nielen kvôli výsledku. Tým, že sme prešli touto skúsenosťou, niečo v nás vyrástlo. Okrem vonkajších úspechov, ako je napríklad naša nová budova kostola, v nás tento proces niečo utužil. Získali sme skúsenosti, ku ktorým by sme jednoducho neprišli iným spôsobom. Osobnostne sme podrástli.

Úspech v akejkoľvek oblasti života si vyžaduje vytrvalosť, a to sa týka aj našej viery. Ježiš stále opakuje, že ak chceme využívať všetky výhody a požehnania, ktoré plynú z kresťanského života, musíme vytrvať. Máme vytrvať v modlitbe, v dobrých skutkoch a takisto aj v nádeji napriek obdobiam pochybností a zmätku. V Evanjeliu podľa Lukáša to povedal jednoducho: „Ak vytrváte, zachováte si život“ (Lk 21, 19).

Tieto zamyslenia vám ponúkame ako povzbudenie, ktoré vám pomôže rozvinúť odvahu a vytrvalosť potrebnú na kresťanskej ceste, najmä v Pôstnom období. Keď sa vydáte na túto cestu viery, ktorá spočíva v tom, že dlho a verne kráčate tým istým smerom, nech sa vám dostane Božieho požehnania, prameniaceho len z vytrvalosti.

otcovia Michael a Tom

Kostol Narodenia, Timonium, Maryland

Koniec ukážky